Ανεβατό

Το Ανεβατό είναι ένα παραδοσιακό μαλακό, λευκό τυρί με Προστατευόμενη Ονομασία Προέλευσης (Π.Ο.Π.) από τα Γρεβενά και το Βόιο. Παρασκευάζεται από αιγοπρόβειο γάλα, έχει κοκκώδη/κρεμώδη υφή και χαρακτηριστική φρέσκια, δροσερή, ελαφρώς αλμυρή και υπόξινη γεύση. Οφείλει το όνομά του στους νομάδες κτηνοτρόφους και στην ιδιότητα να ανεβαίνουν στην επιφάνεια τα συστατικά του συγκεκριμένου τυριού. «Καθώς το γάλα που μετέφεραν τότε οι κτηνοτρόφοι δεν μπορούσε να διατηρηθεί για πολλές ημέρες και κατά τη μεταφορά του «χτυπιόταν» και ξίνιζε, τότε στην επιφάνεια ανέβαινε το πήγμα, οι πρωτεΐνες και τα λιπαρά του γάλακτος», αναφέρει ο κ. Χατζηζήσης.